1965 के इस युद्ध से इस क्षेत्र में वो बदलाव उभरे, जो गढ़े तो1947 में गए थे, पर लोगों की नजऱ में अभी तक धुंधले ही थे। अभी तक बॉर्डर उनके लिए एक पिकनिक स्पॉट के जैसा था जहाँ लोग जीप, ट्रेक्टर ट्रॉली या फिर टेम्पो में बैठकर सैर करने जाते थे। उस समय रीट्रीटिंग सेरेमनी भी नहीं होती थी। वहां दोनों तरफ पड़ती एक झील में बोटिंग करते समय जब कभी बॉर्डर पार हो जाता तो दोनों तरफ के सैनिक आराम से वापिसी करवाते थे। साँझा रहने की आदत भी बरकरार थी, सो लोग अक्सर इधर से केले की टोकरियाँ और उधर से किशमिश की छोटी-छोटी थैलियां आपस में बांटा करते थे। कहते हैं बॉर्डर के सटे गांव के लोग तो शादी ब्याह में भी शरीक हो आते थे। साफ ही था, जमीन पर कुछ लकीरें खींचने से बुनियादें कहाँ गिरती हैं? इस एक युद्ध के बाद भी कुछ हद तक यह सिलसिला चला पर 1971 के युद्ध के बाद तो लोगों को सरहदे साफ दिखने लगी थीं। अब फाजिल्का की पहचान बॉर्डर पर पडऩे वाले संवेदनशील इलाके के तौर हो चुकी थी।